Document ID: 31993R2018

Tarybos reglamentas (EEB) Nr. 2018/93,
1993 m. birželio 30 d.
dėl Šiaurės Vakarų Atlante žvejojančių valstybių narių, statistinių duomenų apie sugavimus ir žvejybą pateikimo
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį ir ypač į jos 43 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę,
kadangi Konvencija dėl būsimo daugiašalio bendradarbiavimo žvejyboje Šiaurės Vakarų Atlante patvirtintą Reglamentu (EEB) Nr. 3179/78 [1] ir įsteigta Žvejybos Šiaurės Vakarų Atlante organizaciją (NAFO) reikalauja, kad Bendrija teiktų NAFO Mokslinei tarybai visokią turimą statistinę ir mokslinę informaciją, reikalingą, kad Mokslinė taryba galėtų atlikti savo darbą;
kadangi NAFO Mokslinė taryba pareiškė, jog sugavimų ir žvejybos veiklos statistiniai duomenys yra reikalingi tarybai, kad ji įvertintų Šiaurės Vakarų Atlanto žuvų išteklius;
kadangi 1991 m. gruodžio 17 d. Tarybos reglamentas (EEB) Nr. 3881/91 dėl valstybių narių, žvejojančių Šiaurės Vakarų Atlante, nominaliųjų sugavimų statistinių duomenų pateikimo [2] nevisiškai atitinka privalomus reikalavimus, kad Bendrija galėtų NAFO Mokslinei tarybai pateikti visą statistinę informaciją, kaip nurodyta pagal NAFO Konvencijos 6 straipsnio 3 dalies nuostatas; kadangi pirmiau paminėtą reglamentą reikia pripažintu netekusiu galios;
kadangi norint, kad šio reglamento nuostatos būtų lengviau įgyvendinamos, valstybės narės turėtų ir toliau glaudžiai bendradarbiauti su Komisija, ypač Nuolatiniame žemės ūkio statistikos komitete, įkurtame Sprendimu 72/279/EEB [3],
PRIĖMĖ ŠĮ REGLAMENTĄ:
1 straipsnis
Kiekviena valstybė narė, deramai atsižvelgdama į 1990 m. birželio 11 d. Tarybos reglamentą (Euratomas, EEB) Nr. 1588/90 dėl duomenų perdavimo Europos Bendrijų statistikos tarnybai laikantis reikalavimo dėl statistinių duomenų slaptumo [4], pateikia Komisijai duomenis apie laivų, įregistruotų atitinkamoje valstybėje narėje arba plaukiojančių su jos vėliava ir žvejojančių Šiaurės Vakarų Atlante, sugavimus.
Duomenys apie nominalius sugavimus - tai duomenys apie visus iškrautus arba perkrautus jūroje bet kokios būklės žuvininkystės produktus,, išskyrus žuvis, kurios po sugavimo buvo išmestos į jūrą suvartotos laive arba panaudotos kaip masalas. Pateikti duomenų apie akvakultūros produktus nereikia. Iškrautų arba perkrautų jūroje žuvų kiekiai nurodomi gyvuoju svoriu suapvalinant iki artimiausios tonos.
2 straipsnis
1. Pateikiami dviejų rūšių duomenys:
a) metiniai nominalūs kiekvienos rūšies žuvų, išvardytų 1 priede kiekviename Šiaurės Vakarų Atlanto statistiniame žvejybos rajone, nurodytame 2 priede ir apibrėžtame 3 priede sugavimai, išreikšti gyvuoju svoriu tonomis ir atitinkantys iškrovimus;
b) šio straipsnio 1 dalies a punkte nurodyti sugavimai ir atitinkama žvejybos veikla, išskaidžius pagal mėnesius, žvejybos įrankius, laivo dydį ir pagrindines žvejotų žuvų rūšis.
2. Šio straipsnio 1 dalies a punkte nurodyti duomenys pateikiami iki kitų metų, einančių po ataskaitinių metų, gegužės 31 d. ir gali būti negalutiniai. Šio straipsnio 1 dalies b punkte nurodyti duomenys pateikiami iki kitų metų, einančių po ataskaitinių metų, rugpjūčio 31 d. ir yra galutiniai.
Reikėtų aiškiai pažymėti, kad šio straipsnio 1 dalies a punkte nurodyti ir pateikti kaip preliminarūs duomenys nėra galutiniai.
Nereikalaujama pateikti duomenų apie žuvų rūšis ir žvejybos rajonus, kuriuose per ataskaitinį duomenų pateikimo laikotarpį duomenys apie tokių žuvų rūšių sugavimus nebuvo užregistruoti.
Jeigu valstybė narė ankstesniais kalendoriniais metais Šiaurės Vakarų Atlante nežvejojo, ji iki kitų metų gegužės 31 d. apie tai praneša Komisijai.
3. Apibrėžimai ir kodai, kuriais reikia naudotis pateikiant informaciją apie žvejybą, žvejybos įrankių panaudojimo būdą ir laivo dydį, yra išvardyti IV priede.
4. Žuvų rūšių ir statistinių žvejybos rajonų sąrašą, šių rajonų aprašymą bei priemones, kodus ir apibrėžimus, taikomus žvejybai, žvejybos įrankiams, laivo dydžiui ir žvejybos būdams, galima pakeisti pagal 6 straipsnyje nustatytą tvarką.
3 straipsnis
Jeigu nuostatose, priimtose laikantis bendrosios žuvininkystės politikos, nenumatyta kitaip, valstybei narei leidžiama naudotis bandinių ėmimo metodais apskaičiuojant išsamius sugavimų duomenis, žvejojant tokiais laivais, kada norint surinkti pilnus duomenis reikėtų pernelyg dažnai taikyti administracines procedūras. Valstybė narė pagal 7 straipsnio 1 dalies nuostatas pateiktoje ataskaitoje turi nurodyti bandinių ėmimo tvarkos detales ir informaciją apie tai, kokią bendro kiekio dalį sudaro duomenys, apskaičiuoti pirmiau minėtais bandinių ėmimo metodais.
4 straipsnis
Valstybės narės 1 ir 2 straipsniuose išdėstytus, savo įsipareigojimus Komisijai vykdo duomenis pateikdamos magnetinėse laikmenose, kurių formatas nurodytas 5 priede.
Jeigu iš anksto yra gautas Komisijos sutikimas, valstybės narės gali pateikti duomenis kitokia forma arba kitokiose laikmenose.
5 straipsnis
Per 24 valandas nuo ataskaitų gavimo, kai tik įmanoma, Komisija ataskaitose esančią informaciją perduoda NAFO atsakingajam sekretoriui.
6 straipsnis
1. Laikantis šiame straipsnyje nustatytos tvarkos, pirmininkas, savo nuožiūra arba valstybės narės atstovo prašymu, pasiūlymą perduoda Nuolatiniam žemės ūkio statistikos komitetui (toliau - komitetas).
2. Komisijos atstovas pateikia komitetui priemonių, kurių turi būti imtasi, projektą. Komitetas savo nuomonę dėl projekto pareiškia per laikotarpį, kurio trukmę gali nustatyti pirmininkas, atsižvelgdamas į reikalo skubumą. Nuomonė apie sprendimus, kuriuos Taryba yra prašoma priimti gavusi pasiūlymą iš Komisijos, pareiškiama Europos ekonominės bendrijos sutarties 148 straipsnio 2 dalyje nustatyta dauguma. Valstybių narių atstovų komitete balsai skaičiuojami taip, kaip nurodyta pirmiau minėtame straipsnyje. Pirmininkas nebalsuoja.
3. a) Komisija numatytas priemones patvirtina, jeigu komitetas joms pritaria.
b) Jeigu numatomoms priemonėms komitetas nepritaria arba jeigu nepareiškiama jokia nuomonė, Komisija tuojau pat Tarybai pateikia pasiūlymą dėl priemonių, kurias reikėtų patvirtinti. Taryba sprendžia nustatytąja balsų dauguma.
Jeigu klausimą perdavus Tarybai per tris mėnesius ji nesiima jokių veiksmų, pasiūlytąsias priemones patvirtina Komisija.
7 straipsnis
1. Per 12 mėnesių nuo šio reglamento įsigaliojimo valstybės narės pateikia Komisijai išsamią ataskaitą kaip renkami duomenys apie sugavimus ir žvejybinę veiklą ir nurodo šių duomenų atitinkamumą ir patikimumą. Komisija, bendradarbiaudama su valstybėmis narėmis rengia šių ataskaitų santrauką.
2. Valstybės narės per tris mėnesius Komisijai praneša apie bet kokius informacijos, pateiktos pagal šio straipsnio 1 dalies nuostatas, pasikeitimus.
3. Jeigu iš metodologinių ataskaitų, parengtų pagal šio straipsnio 1 dalies nuostatas, paaiškėja, kad valstybė narė negali išsyk pradėti laikytis šio reglamento nuostatų ir kad yra būtina keisti tyrimo būdus bei metodikas, Komisija, bendradarbiaudama su valstybe nare, gali nustatyti dvejų metų pereinamąjį laikotarpį, per kurį turi būti įdiegta šio reglamento programa.
4. Metodologines ataskaitas, laikinąsias priemones, duomenų prieinamumą, jų patikimumą ir kitus svarbius klausimus, susijusius su šio reglamento taikymu, kartą per metus nagrinėja kompetentinga Žemės ūkio statistikos komiteto darbo grupė.
8 straipsnis
Reglamentas (EEB) Nr. 3881/91 šiuo reglamentu yra skelbiamas netekusiu galios.
9 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Jis taikomas nuo 1994 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 1993 m. birželio 30 d.

Labels: 13
15
5
6